ህንዲ ነቲ ዕልባት ዘይረኸበ ዋንነት ግዝኣት ዶብ፡ ቻይና ንብሕታ ክትገብሮ ፈቲና ክትብል ትኸስስ። ወሃቢ ቃል ሚኒስተር ጉዳያት ወጻኢ ህንዲ፡ “ ቻይና ነቲ ዝጸንሐ ውዕል ዘፍርስ ተግባር ፈጺማ” ኢሉ። ቻይና ድማ፡ ወተሃደራት ህንዲ ንሲቪል ቻይናውያን ኣጥቂዖም ኢላ እያ ትኸስስ። ግሎባል ታይምስ ኣብ ዝተብሃለ መንግስታዊ ጋዜጣ ፡ “ኣብቲ ዶብ ንዘጋጥም ዘሎ ቀጻሊ ምፍጣጥ፡ ዕሽሽነትን ድንቁርናን ወተሃደራት ህንዲ ዝወለዶ እዩ” ክብል ኣብ ርእሰ ዓንቀጹ ኣስፊሩ። ገለ ካብ ክልቲኦም ወተሃደራዊ ሓይልታት ተራኺቦም፡ ነቲ ዝተፈጥረ ምጉናጽ ናብ ንቡር ንምምላስ ተዘራሪቦም እዮም። ዛጊድ እቲ ጎንጺ ካብ ዝጅመር፡ 20 ወተሃደራት ህንዲ ከምዝተቐትሉ ዝዝረብ ኮይኑ፡ ኣብቲ ከባቢ ብኣጽዋር ዝተሓገዘ ውግእ ከምዝተኻየደ ግን ካብ ዝኾነ ወገን ኣይተገልጸን። ናይ ተኹሲ ድምጺ ዘይብሉ ‘ክንድዚ ሞት ከመይ ከጋጥም ክኢሉ?’ ዝብል ግና ናይ ብዙሓት ሕቶ ኾይኑ ኣሎ። እቲ ዶብ እንታይ ይመስል?
